Diari Oficial de la Generalitat Valenciana


Sumari del DOGV 9623, del 22-06-2023 (2023/7072)

RESOLUCIÓ de 16 de juny de 2023, de la Conselleria d'Educació, Cultura i Esport, per la qual es regula i concedeix una subvenció directa a la Càtedra Interuniversitària de Transformació Educativa Carme Miquel de la Universitat de València-Estudi General i de la Universitat Jaume I de Castelló.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9623

Data del DOGV
:   22-06-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/7072


Data del document
:   16-06-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * ajuda pública

RESOLUCIÓ de 16 de juny de 2023, de la Conselleria d'Educació, Cultura i Esport, per la qual es regula i concedeix una subvenció directa a la Càtedra Interuniversitària de Transformació Educativa Carme Miquel de la Universitat de València-Estudi General i de la Universitat Jaume I de Castelló. [2023/7072]  
La Llei 9/2022, de 30 de desembre, de pressupostos de la Generalitat per a l'exercici 2023, preveu amb càrrec al programa 421.50, Avaluació, innovació i qualitat educativa, secció 09, servei 02, centre gestor 02 i capítol IV, la línia de subvenció S8638000, amb la denominació Càtedra Interuniversitària de Transformació Educativa Carme Miquel, amb una dotació total de 70.000 euros, de regulació nominativa i concessió directa a favor de la Universitat de València-Estudi General i la Universitat Jaume I de Castelló, que té com a descripció i finalitat la recerca, formació, difusió i divulgació de metodologies d'innovació educativa que contribuïsquen a la millora del sistema educatiu valencià en coordinació amb la Conselleria d'Educació, Cultura i Esport.  
  
Aquesta línia de subvenció, pertanyent al programa 421.50, Avaluació, innovació i qualitat educativa, es troba inclosa en el Pla estratègic de subvencions d'aquesta conselleria per al període 2020-2023, aprovat per la Resolució de 23 de març de 2020 (DOGV 9351, 31.05.2022), d'acord amb la Resolució de 19 de maig de 2022, de la Conselleria d'Educació, Cultura i Esport, per la qual es modifica l'esmentat pla, i està vinculada a l'objectiu estratègic 3.1 de la Direcció General d'Innovació Educativa i Ordenació: «promoure accions i programes d'investigació i innovació educativa per a la millora de la pràctica docent en els nivells no universitaris».  
L'article 22 de la Llei 38/2003, de 17 de novembre, general de subvencions (LGS), estableix, en l'apartat 2.a, la possibilitat de concedir de manera directa les subvencions previstes nominativament en els pressupostos generals de l'Estat, de les comunitats autònomes o de les entitats locals, en els termes recollits en la corresponent resolució de concessió i en la normativa reguladora d'aquestes subvencions.  
  
D'altra banda, l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (LHPG), en la redacció que fa el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a la recuperació de la crisi conseqüència de la Covid-19, estableix que podran concedir-se de manera directa, mitjançant una resolució, les subvencions previstes nominativament en la Llei de pressupostos de la Generalitat, entenent-se com a tals aquelles l'objecte, dotació pressupostària i destinatari de les quals figuren inequívocament en els seus annexos.  
S'ha aplicat el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. La subvenció que es concedeix en la present resolució no necessita la notificació abans esmentada, per no tindre els requisits de l'article 107 del Tractat de funcionament de la Unió Europea; en concret, per no suposar avantatge econòmic, ja que l'entitat a la qual va dirigida la subvenció no exerceix activitat econòmica que puga oferir béns o serveis en el mercat, i, per això, no hi ha possibilitat de falsejament de la competència que afecte els intercanvis comercials entre estats membres.  
  
La Conselleria d'Educació, Cultura i Esport entén que aquest impuls requereix la recerca en metodologies d'innovació educativa, així com la seua difusió i divulgació, de forma que contribuïsquen a la millora del sistema educatiu valencià.  
Per tot el que s'ha exposat, havent-se seguit els tràmits que es recullen en l'article 168.1.A de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb el que estableix la Llei 9/2022, de 30 de desembre, de pressupostos de la Generalitat per a l'exercici 2023, i en virtut de les competències atribuïdes a la Conselleria d'Educació, Cultura i Esport en el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport (DOGV 8959, 24.11.2020), resolc:  
  
Primer. Objecte  
La present resolució pretén instrumentalitzar la subvenció nominativa establida en la Llei de pressupostos de la Generalitat per a l'exercici 2023 a favor de la Universitat de València-Estudi General (UV) i la Universitat Jaume I de Castelló (UJI). La seua finalitat és el finançament de les despeses de funcionament de la Càtedra Interuniversitària de Transformació Educativa Carme Miquel, per tal de contribuir a impulsar la recerca, la formació i la reflexió al voltant del món de l'educació no universitària.  
  
Segon. Línies de treball  
La Conselleria d'Educació, Cultura i Esport, la Universitat de València i la Universitat Jaume I es comprometen a participar i a realitzar activitats conjuntes a través de la Càtedra, en les següents línies d'actuació:  
1. Organitzar les jornades de difusió de pràctiques educatives innovadores.  
Les jornades d'innovació es plantegen com un espai de trobada i de debat en les quals participa tota la comunitat educativa. Es compta amb la participació d'experts en innovació educativa. Es tracta de persones docents i investigadores del món universitari o de centres de recerca que estan treballant diverses línies temàtiques amb l'objectiu de transformar les realitats polièdriques dels centres educatius cap al camí de la innovació i el canvi pedagògic. Aquestes actuacions pretenen mostrar els desafiaments del món educatiu i les metes que s'aconsegueixen després d'implantar en els centres projectes d'innovació i investigació educativa.  
A més, aquestes jornades proposen la transmissió de bones pràctiques de centres educatius, així com la difusió de les claus de la convocatòria de projectes d'innovació i investigació educativa.  
2. Organitzar les jornades de reflexió i de divulgació educativa sobre l'activitat docent i els reptes de futur del sistema educatiu amb la denominació d'escola d'estiu.  
L'escola d'estiu es planteja com una jornada amb una proposta temàtica que enllace amb la necessitat de repensar el nostre model d'educació, la necessitat de transformar-la per a transformar el món actual, passant de la reflexió a l'acció en clau d'innovació, de canvi, d'acció de la comunitat educativa.  
3. Organitzar les jornades de difusió de bones pràctiques de foment lector.  
S'organitzaran unes jornades de promoció del foment lector, organització de la biblioteca escolar i temàtica relativa a la promoció de l'hàbit lector en l'alumnat. Es tracta d'una jornada per a impulsar la formació, la dinamització de bones pràctiques en el camp del foment lector i la transformació dels espais dins dels centres educatius en aquest sentit.  
4. Realitzar treballs de recerca en l'àmbit de l'avaluació de l'alumnat d'Educació Primària i Educació Secundària Obligatòria, al voltant dels procediments, tant teòrics com tècnics i metodològics associats a l'avaluació de les competències de l'alumnat del nostre sistema educatiu. Definir una estratègia d'avaluació educativa on participen professionals de l'àmbit nacional (altres comunitats i/o INEE) i internacional (OCDE, IEA) com a vehicle d'intercanvi d'experiències en avaluacions a gran escala de competències d'alumnat.  
  
5. Crear grups de treball de professorat universitari i professorat no universitari de centres docents de titularitat de la Generalitat per a investigar sobre la pràctica docent, pedagogies i metodologies innovadores.  
  
Es crearà un grup de treball conformat per professorat universitari i no universitari per a investigar i generar materials per a la millora de la pràctica docent i aprofundir en ferramentes per a consolidar les metodologies actives i innovadores en les aules d'Educació Infantil, Primària, Secundària, Batxillerat, Formació Professional, Educació de Persones Adultes i ensenyaments especials. Es decidirà com anomenar aquest grup de treball, el nombre de persones que el conformaran, buscar les persones integrants del grup de treball, posar a disposició del grup els espais pertinents, el cronograma d'actuacions, els objectius, les possibles temàtiques de treball, i els aspectes relatius a la difusió i la publicació dels materials generats.  
6. Generar xarxes de professorat no universitari amb la finalitat d'implementar moviments actius d'innovació educativa.  
El propòsit d'aquesta línia de treball és crear i consolidar una xarxa de professorat no universitari que des de diversos nivells educatius genere sinergies i interaccions enriquidores, a partir de reunions presencials i d'un espai web comú. Es planteja com una xarxa d'intercanvi de bones pràctiques. Caldrà buscar les persones integrants, dinamitzar la comunicació entre els membres de la xarxa, generar espais físics de trobada i de debat, generar un espai virtual de trobada i d'intercanvi de materials docents.  
7. Generar fòrums de discussió, jornades o altre tipus d'esdeveniment amb la participació de persones docents i investigadores de les universitats implicades en la càtedra i docents de centres educatius de titularitat de la Generalitat.  
Organitzar qualsevol esdeveniment relacionat amb la innovació educativa, les bones pràctiques docents, les xarxes de professorat relacionades amb les convocatòries públiques de la Conselleria d'Educació, Cultura i Esport, segons els termes acordats en la comissió mixta de seguiment de la càtedra.  
Totes les activitats formatives, culturals, d'investigació i d'extensió universitària que es desprenen de cadascuna de les línies de treball esmentades i també totes les diferents accions que s'acorden realitzar dins del programa d'activitats a desenvolupar aprovat anualment per la comissió mixta de seguiment de la càtedra, assumeixen els valors i les metes específiques de l'ODS i l'agenda 2030.  
  
Tercer. Entitats beneficiàries  
La Universitat de València-Estudi General i la Universitat Jaume I de Castelló, indicades en la Llei 9/2022, de 30 de desembre, de pressupostos de la Generalitat per a l'exercici 2023 (DOGV 9502, 31.12.2022).  
  
Quart. Obligacions de les entitats beneficiàries  
Les entitats beneficiàries de la subvenció tindran les obligacions contemplades en l'article 14 de la LGS, i en tot cas les següents:  
  
a) Complir l'objecte, executar el projecte i exercir l'activitat que fonamenta la concessió de la subvenció.  
b) Justificar davant de l'òrgan concedent el compliment dels requisits i les condicions, així com la realització de l'activitat i el compliment de la finalitat que determina la concessió de la subvenció segons el que indica aquesta resolució.  
c) Acreditar, d'acord amb el que estableix l'article 13.7 de l'LGS, no estar incursa en les prohibicions assenyalades en els apartats 2 i 3 de l'article 13 de la llei esmentada per a obtindre la condició de beneficiària. Aquesta justificació podrà consistir en una declaració responsable atorgada davant d'una autoritat administrativa o una notaria pública.  
  
d) Comunicar a la Conselleria altres ajudes i subvencions obtingudes d'altres organismes, així com la resta de recursos o ingressos per a la mateixa finalitat. Si no ha rebut cap altra subvenció, ha de presentar una declaració responsable que ho acredite.  
e) Sotmetre's a les actuacions de comprovació i de control financer que corresponen a la Conselleria i a la Intervenció General de la Generalitat, a la qual aportarà la documentació que se li requerisca. La mateixa obligació regirà per als tercers relacionats amb la realització de l'activitat.  
f) Acreditar que es troba al corrent en el compliment de les seues obligacions tributàries i davant de la Seguretat Social.  
g) Disposar dels llibres comptables, registres diligenciats i d'altres documents degudament auditats, en els termes que exigeix la legislació mercantil i sectorial que es pot aplicar a l'entitat beneficiària, amb la finalitat de garantir l'exercici adequat de les facultats de comprovació i de control.  
h) Conservar els documents justificatius de l'aplicació dels fons rebuts, en la mesura que podran ser objecte de les actuacions de control i de comprovació.  
i) Procedir al reintegrament dels fons percebuts en els supòsits indicats en l'article 37 de l'LGS i en aquesta resolució.  
j) Donar la publicitat del finançament de la Conselleria, d'acord amb el que estableixen l'article 10.1 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, i l'article 18.4 de l'LGS. El text que han d'incloure-hi és: Amb la col·laboració de la Generalitat Valenciana.  
2. L'incompliment de les obligacions anteriors serà causa de l'exigència de les responsabilitats o les sancions corresponents, segons la legislació vigent.  
  
Cinqué. Finançament  
La Conselleria finançarà aquestes activitats amb una aportació anual de 35.000 € per l'UJI i 35.000 € per la UV amb càrrec a l'aplicació pressupostària 13.20.05.4107.004.88.3, línia S8638000 del pressupost de la Generalitat per a l'exercici 2023, que, d'acord amb l'article 168 de l'LHPG, es tracta d'una subvenció de concessió directa nominativa amb denominació Càtedra Interuniversitària de Transformació educativa Carme Miquel per un import total de 70.000 €.  
  
  
Sisé. Forma de pagament  
El pagament anual de la subvenció s'efectuarà mitjançant l'abonament anticipat del 30 % de l'import de la subvenció concedida. El 70 % restant s'abonarà amb la justificació documental prèvia suficient i adequada de l'aplicació efectiva dels fons subvencionats. L'UJI i la UV queden exonerades de la constitució de garanties per les quantitats anticipades en virtut de l'article 171.5.g de I'LHPG.  
El pagament s'efectuarà, per mitjà de transferència al compte bancari de l'entitat beneficiària que aquesta determine, una vegada rebuda la justificació i acreditat que l'entitat es troba al corrent de pagament de les seues obligacions tributàries i davant la Seguretat Social.  
En el cas que el compte bancari de l'entitat no estigués donada d'alta en la Generalitat, o haja de modificar les seues dades, l'entitat haurà de donar d'alta les seues dades a través del sistema PROPER en compliment de l'Ordre 2/2022 de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancaris de les persones físiques i jurídiques que es relacionen econòmicament amb la Generalitat i la Resolució de 16 de juny de 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana.  
  
Seté. Despeses subvencionables  
Seran susceptibles de ser finançades mitjançant aquesta resolució aquelles despeses corrents, de funcionament i de personal que realitzen les universitats signatàries necessàries per a la realització de les activitats de la càtedra objecte de subvenció i aprovades per la comissió mixta, i s'hagen realitzat des de l'1 de novembre de 2022 fins al 30 de novembre de 2023. S'hi podran incloure les següents:  
a) Despeses de personal, beques i contractes laborals. Queden compresos en aquest concepte les retribucions del personal que participe en la preparació i realització de les diferents activitats amb caràcter previ a la publicació d'aquesta resolució i l'abonament de complements retributius al personal investigador per la realització de les diferents tasques necessàries per a dur a terme les actuacions compromeses en la resolució fins a un màxim del 30 % de l'import de les actuacions efectivament realitzades.  
b) Prestacions de serveis realitzades per determinades unitats de la universitat destinades de manera exclusiva a l'objecte d'aquesta Resolució.  
c) Despeses de serveis externs de consultoria i assistència tècnica destinades de manera exclusiva a l'objecte d'aquesta Resolució.  
d) Despeses de desplaçament, dietes, allotjament i manutenció per raó de les activitats objecte d'aquesta resolució. Aquestes despeses seran subvencionables dins dels límits previstos en el Decret 24/1997, d'1 de febrer, del Consell, sobre indemnitzacions per raó del servei i gratificacions per serveis extraordinaris, modificat pel Decret 7/2023, de 27 de gener, del Consell.  
e) Despeses de subministraments i serveis externs efectuades per a la realització de les accions objecte d'aquesta resolució, com ara subministraments de material d'oficina, serveis de missatgeria, impremta, cartelleria i fullets, muntatge d'espais, megafonia i fotografia. Tot això, relacionat amb jornades i seminaris organitzats amb la finalitat de difondre i divulgar els treballs objecte de la present Resolució.  
f) Despeses de documentació, tractament i classificació de la informació, elaboració i manteniment de pàgines web, divulgació de publicacions i suports audiovisuals.  
g) Despeses generades per a l'execució de les activitats previstes en el programa de les activitats a desenvolupar, aprovat anualment per la comissió mixta, necessàries per a complir la finalitat d'aquesta resolució.  
h) Els costos indirectes, d'acord amb el que es disposa en l'article 31.9 de l'LGS, s'hauran d'imputar a l'activitat subvencionada en la part que raonablement corresponga d'acord amb principis i normes de comptabilitat generalment admeses. Aquesta imputació de costos correspondrà al període en què efectivament es du a terme l'activitat, i no podran superar el 10 % de l'import de les actuacions efectivament realitzades.  
  
  
Huité. Manifestació de conformitat  
Les entitats beneficiàries hauran de manifestar, en el termini de quinze dies hàbils a partir de la publicació d'aquesta Resolució en el Diari Oficial de la Generalitat Valenciana, la seua conformitat amb la concessió de la subvenció i amb les presents bases reguladores.  
Conforme al que es disposa en l'article 68 de la Llei 39/2015, d'1 d'octubre, del procediment administratiu comú de les administracions públiques, si el document de conformitat s'ha emplenat de manera incompleta o no s'han aportat els requisits que s'assenyalen en aquest apartat resolutiu, la persona interessada serà requerida perquè, en un termini de deu dies hàbils, esmene la falta o l'acompanye dels documents preceptius, amb la indicació que, en cas de no fer-ho, es considerarà que n'ha desistit, prèvia resolució d'arxivament de l'expedient, que haurà de ser dictada en els termes que preveu l'article 21 de l'esmentada llei, de manera que quedarà sense efecte la concessió de la subvenció, i perdrà, per tant, el dret a la percepció.  
  
  
Nové. Justificació  
1. Les entitats beneficiàries justificaran la realització de les activitats en la manera prevista en l'article 30 de l'LGS mitjançant la presentació d'un compte justificatiu, el contingut del qual s'ajustarà al que disposa l'article 72 del Reglament de l'LGS.  
2. El termini de presentació de la documentació justificativa finalitzarà el 30 de novembre de 2023. Si la documentació no es presenta en el termini previst, s'entendrà que es renuncia a l'ajuda i que la subvenció queda sense efecte, sense perjudici de les sancions que hi puguen correspondre d'acord amb el que estableixen els articles 52 i següents de I'LGS. Per a justificar adequadament la subvenció, s'ha de presentar un compte justificatiu, que constarà de la documentació següent:  
  
- Memòria d'actuació justificativa amb indicació de les activitats realitzades i descrites en l'apartat resolutiu segon, dels resultats obtinguts i altres informacions que es consideren d'interés.  
- Memòria econòmica justificativa del cost de les activitats realitzades, que ha de contindre:  
a) Una relació classificada de les despeses i les inversions de l'activitat, amb identificació del creditor i del document, l'import, la data d'emissió i, si s'escau, la data de pagament.  
b) Les factures o els documents originals de valor probatori equivalent en el tràfic jurídic mercantil o amb eficàcia administrativa incorporats en la relació a què fa referència el paràgraf anterior i, si s'escau, la documentació acreditativa del pagament.  
c) Una relació detallada d'altres ingressos o subvencions que hagen finançat l'activitat objecte de la convocatòria amb indicació de l'import i la procedència d'aquests.  
3. La justificació de les depeses s'ajustarà als següents requisits:  
  
a) Pel que fa al personal adscrit a les universitats, s'aportarà un certificat del gerent de la universitat, en el qual s'especifique el cost per hora i el nombre d'hores de dedicació d'aquest personal. Addicionalment s'aportaran les nòmines i documentació oficial de cotitzacions a la Seguretat Social justificatives de la percepció d'aquests complements, acompanyades de la documentació acreditativa dels pagaments efectius realitzats.  
Quant a la justificació de les despeses del personal contractat o becat s'aportarà un certificat en el qual s'especifique l'objecte de la contractació, el cost per hora i el nombre d'hores de dedicació d'aquest personal. Aquestes despeses es justificaran mitjançant contracte laboral subscrit amb aquest personal o acreditació de concessió de beca, acompanyat de la documentació acreditativa dels pagaments efectius realitzats a aquest. També s'aportaran els justificants del pagament de les cotitzacions a la Seguretat Social generades fins al mes de novembre de 2023 en el moment del seu efectiu pagament.  
b) Despeses de prestació de serveis realitzades per determinades unitats de la universitat. Es justificarà documentalment mitjançant un document de compensació interna, amb el detall dels serveis realitzats. Les tarifes seran les publicades en el reglament d'execució pressupostària de la universitat.  
c) Pel que fa a les despeses a què es fa referència en l'apartat resolutiu seté, apartats c) a f), les despeses s'hauran d'acreditar mitjançant factures i altres documents de valor probatori equivalent amb validesa en el tràfic juridicomercantil o amb eficàcia administrativa, en els termes establits reglamentàriament. L'acreditació de les despeses també podrà efectuar-se mitjançant factures electròniques, sempre que complisquen els requisits exigits per a ser acceptades en l'àmbit tributari.  
  
d) Pel que fa als costos indirectes, es justificaran mitjançant certificats expedits pel servei de gerència de la universitat, amb indicació de l'import i el percentatge imputat a l'activitat subvencionada.  
  
En el cas que es justifiquen despeses per un import que no siga igual o superior a la subvenció concedida, es procedirà a la minoració de la subvenció proporcional a les despeses efectivament justificades.  
  
  
Desé. Reintegrament i minoració de la subvenció  
Es procedirà al reintegrament de l'ajuda concedida o la minoració d'aquesta, amb reembossament de la quantitat percebuda i l'exigència dels interessos de demora des del moment del pagament de la subvenció, per incompliment de les obligacions i els requisits que estableix aquesta resolució, així com en els casos de les causes de reintegrament que estableix l'article 37 de l'LGS. El procediment de reintegrament s'ajustarà a les previsions que conté l'article 172 de l'LHPG.  
  
Onzé. Mètode de comprovació i pla de control  
1. La comprovació administrativa de la justificació documental de la subvenció concedida es realitzarà per mitjà de revisió de la documentació que a aquest efecte s'ha establit en la present resolució com d'aportació preceptiva per a l'entitat beneficiària, per al pagament de la subvenció.  
2. La comprovació material de l'efectiva realització de l'activitat i consecució dels objectius previstos, es portarà a cap en els termes establits en el pla de control que s'elaborarà a aquest efecte segons s'estableix en l'article 169.3 de la Llei 1/2015.  
3. El pla de control comportarà un supervisió de la realització de les activitats subvencionades mitjançant la comprovació de la documentació administrativa i econòmica de caràcter justificatiu, així mateix es realitzaran comprovacions sobre el terreny per tal de verificar la realització efectiva de les activitats subvencionades. Aquestes comprovacions podran comportar la petició als beneficiaris d'elements materials com poden ser fotografies georeferenciades, recollida de publicacions i treballs finançats, notícies de premsa, llistats de participants en cursos i jornades, i qualsevol producte subvencionat que servisca per a la verificació efectiva de l'activitat subvencionada.   
  
Dotzé. Òrgan de seguiment i control  
Per al compliment dels compromisos i el seguiment de la Càtedra, es constituirà una comissió mixta de seguiment i control, que adequarà el seu funcionament i l'adopció d'acords al que es preveu en els articles 15 i següents de la Llei 40/2015, d'1 d'octubre, de règim jurídic del sector públic. Es procurarà la presència equilibrada de dones i homes, en aplicació del que es preveu en el II Pla d'igualtat de dones i homes de l'Administració de la Generalitat, aprovat mitjançant l'Acord de 10 de març de 2017, del Consell.  
Aquesta comissió mixta de seguiment es constituirà en el termini de quinze dies hàbils a partir de l'endemà la publicació d'aquesta resolució, i estarà integrada per:  
- La persona titular de la Direcció General d'Innovació Educativa i Ordenació, o persona en qui delegue.  
- Una persona designada per la Conselleria.  
- El vicerector o la vicerectora d'Innovació i Transferència de la UV, o persona en qui delegue.  
- Una persona designada per la UV, o persona en qui delegue.  
- El vicerector d'Innovació, Transferència i Divulgació Científica de l'UJI, o persona en qui delegue.  
- Una persona designada per l'UJI, o persona en qui delegue.  
La sessió constitutiva de la comissió mixta de seguiment serà convocada per la persona titular de la Direcció General d'Innovació Educativa i Ordenació. En aquesta sessió es triaran les persones que exerciran les funcions de la presidència, la secretaria de la comissió i la direcció de la Càtedra en cada universitat. Se'n fixaran les normes de funcionament, tenint en compte els apartats resolutius continguts en aquesta resolució.  
Les funcions principals d'aquesta comissió mixta seran:  
- Aprovar el programa anual amb detall d'activitats a desenvolupar i la corresponent assignació pressupostària a aquestes.  
- Realitzar el seguiment i avaluació de les activitats desenvolupades.  
- Aprovar el pressupost i la liquidació de despeses, així com la destinació dels romanents.  
- Aprovar la memòria anual d'activitats mitjançant un informe de la direcció de la Càtedra.  
- Adoptar els acords necessaris per al compliment de les finalitats i els objectius previstos, d'acord amb la normativa de la UV i de l'UJI i aquesta resolució.  
- Resoldre els problemes d'interpretació i compliment que puguen plantejar-se respecte a aquesta resolució.  
- Informar les parts dels retards i les incidències que puguen plantejar-se.  
I, a més, qualsevol altra activitat que aprove la comissió mixta de seguiment de la Càtedra.  
Els acords seran aprovats per consens.  
Les actes, els acords o els informes que, si és el cas, emeta la comissió mixta hauran de remetre's a la Direcció General d'Innovació Educativa i Ordenació.  
La comissió vetlarà pel bon compliment d'aquesta resolució i, per a això, podrà aprovar les directrius que la desenvolupen i resoldre els conflictes que puguen sorgir entre les parts.  
  
Tretzé. Direcció de la Càtedra  
La direcció de la Càtedra en l'UJI serà exercida pel personal designat per la comissió mixta de seguiment, prèvia proposta conjunta de la Conselleria i de l'UJI.  
La direcció de la Càtedra en la UV serà exercida pel personal designat per la comissió mixta de seguiment, prèvia proposta conjunta de la Conselleria i de la UV.  
  
Catorzé. Reunions de la comissió mixta  
La comissió mixta de seguiment es reunirà almenys dues vegades a l'any, una per a aprovar el pla de treball i una altra per a l'aprovació de la justificació.  
Les reunions de la comissió mixta de seguiment seran convocades per la persona que n'exercisca la presidència, amb una antelació mínima de quinze dies. L'acta d'acords, una vegada aprovada, es comunicarà a totes les parts.  
Es podran convidar persones assessores i col·laboradores a participar, amb veu i sense vot, en les reunions de la comissió mixta de seguiment.  
Es remetrà a la Direcció General d'Innovació Educativa i Ordenació una còpia de les actes, els acords o els informes que, si s'escau, emeta la comissió mixta de seguiment, en el desenvolupament i l'execució de les funcions que tinguera assignades.  
  
Quinzé. Pla de treball  
La UV i l'UJI, en relació amb la Càtedra, dins del marc general d'assessorament acadèmic i científic integral per a la posada en marxa dels continguts i objectius acadèmics perseguits, desenvoluparan el programa d'activitats que la comissió mixta de seguiment aprove.  
  
  
Setzé. Drets de la propietat intel·lectual i confidencialitat  
Les parts convenen que els drets de propietat intel·lectual resultants d'aquesta col·laboració correspondran a totes les parts en igual proporció. S'atorgarà el degut reconeixement a les persones que hagen intervingut en la realització i es tindrà en compte el que s'estableix en l'article 14 del Real Decret Legislatiu 1/1996, de 12 d'abril, pel qual s'aprova el text refós de la Llei de propietat intel·lectual, en el qual es recull el dret moral o personal de l'autor com un dret irrenunciable i inalienable.  
La Direcció General d'Innovació Educativa i Ordenació, en l'exercici de les seues competències, podrà usar aquestes dades, conclusions i resultats obtinguts en les activitats objecte d'aquesta resolució, així com publicar-los o desenvolupar-los en posteriors estudis o treballs, sempre que compte amb el consentiment exprés de la UV i l'UJI.  
  
Cadascuna de les parts es compromet a no difondre, sota cap aspecte, les informacions científiques o tècniques pertanyents a l'altra part a les quals hagen pogut tindre accés en el desenvolupament de les activitats realitzades en el marc de la Càtedra.  
Aquesta obligació no serà aplicable quan:  
a) La part receptora puga demostrar que coneixia prèviament la informació rebuda.  
b) La informació rebuda siga o passe a ser de domini públic.  
c) La part receptora obtinga autorització prèvia i per escrit per a la revelació.  
d) La informació siga requerida judicialment.  
Totes dues parts es comprometen, a més, al fet que tot el personal participant en la gestió de la Càtedra conega i observe el compromís de confidencialitat regulat per aquest apartat resolutiu.  
En totes les activitats s'haurà de fer constar que s'han realitzat en el si de la Càtedra, i apareixerà el logotip de l'UJI, la UV, i la Conselleria.  
  
  
Desseté. Conflicte d'interessos  
Les persones beneficiàries hauran d'adoptar totes les mesures necessàries per a previndre qualsevol situació en la qual la imparcialitat i objectivitat en l'execució de l'acció puguen estar compromeses per raons d'interés econòmic, afinitats polítiques, vincles familiars o afectius, o qualsevol altre interés compartit: conflicte d'interessos.  
Hauran de comunicar oficialment a l'òrgan gestor, sense demora, tota situació constitutiva d'un conflicte d'interessos o susceptible de conduir a un conflicte d'interessos i prendre immediatament totes les mesures necessàries per a corregir aquesta situació. L'incompliment d'aquesta obligació pot suposar una infracció a l'ordenament jurídic vigent.  
  
Dihuité. Protecció de dades  
1. La gestió d'aquesta subvenció comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En compliment del que disposa l'article 13 de l'RGPD, la informació en matèria de protecció de dades és la següent:  
a) Responsable del tractament: Conselleria d'Educació, Cultura i Esport. Av. de Campanar, 32. 46339 València. Adreça electrònica: oacrppoykkfypitvlcsuehgb@mos.bv.  
b) Delegació de Protecció de Dades de la Generalitat. Passeig de l'Albereda, 16. 46205 València. Adreça electrònica: rsb@ldb.jl.  
c) Finalitat del tractament: gestionar la concessió, justificació i control de la subvenció.  
d) Les bases de legitimació general aplicables al tractament de dades són les previstes en els apartats c i e de l'article 6.1 de l'RGPD (l'interés públic i l'obligació legal), en relació amb les normes específiques que regulen aquest procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-les en els termes que estableix aquest apartat resolutiu.  
f) Persones destinatàries de les dades: no està prevista la comunicació de dades personals.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.  
i) De conformitat amb l'article 13.2 de l'RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les distintes fases del procediment. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
k) La persona interessada té dret a sol·licitar al responsable del tractament l'accés, rectificació i supressió de les seues dades de caràcter personal, així com a la limitació o oposició al tractament d'aquestes dades i a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent: https://www.gva.es/va/proc19970.  
l) A banda de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant de la Delegació de Protecció de Dades, de manera presencial o telemàtica, de conformitat amb el que s'indica en la pàgina següent: http://www.gva.es/proc22094. A més, hi ha la possibilitat de reclamar davant de l'Agència Espanyola de Protecció de Dades.  
Per a més informació, es pot consultar el registre d'activitat de tractament anomenat Ajudes, beques i subvencions, accessible en www.ceice.gva.es/registre-de-tractament-de-dades.  
  
Dènou. Règim jurídic aplicable  
Aquestes subvencions es regiran, pel que es disposa en aquesta resolució, i a més per l'LGS i pel reglament de l'esmentada llei, aprovat pel Reial decret 887/2006, de 21 de juliol, excepte en allò que afecte els principis de publicitat i concurrència, així com pel que es disposa en l'LHPG, i per les altres normes de dret administratiu que siguen aplicables.  
  
Vint. Compatibilitat amb altres ajudes i ingressos i amb la Unió Europea  
La present subvenció es declara expressament compatible amb la percepció d'altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sense que en cap cas el seu import puga ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
D'acord amb l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, aquesta resolució de concessió no requereix la notificació a la Comissió Europea per no ser-hi aplicable l'article 107, apartat 1, del Tractat de funcionament de la Unió Europea, atés que la subvenció està dirigida a una entitat que fa activitats de foment de l'ús del valencià, com a conservació del patrimoni cultural europeu, i que, per la seua incidència i l'escàs import de l'ajuda, no hi ha un falsejament de la competència que afecte els intercanvis comercials entre estats membres.  
Vint-i-u. Eficàcia  
La present Resolució produirà efectes a partir de l'endemà de la publicació en el Diari Oficial de la Generalitat Valenciana.  
De conformitat amb el que estableixen els articles 114, 123 i 124 de la Llei del procediment administratiu comú de les administracions públiques i els articles 10, 14 i 46 de la Llei reguladora de la jurisdicció contenciosa administrativa, contra aquesta resolució, que posa fi a la via administrativa, es pot interposar un recurs potestatiu de reposició o plantejar directament un recurs contenciós administratiu en els terminis corresponents i davant dels òrgans que s'indiquen a continuació:  
  
a) El recurs potestatiu de reposició es pot interposar davant de la consellera d'Educació, Cultura i Esport en el termini d'un mes comptat des de l'endemà de la publicació d'aquesta resolució.  
b) El recurs contenciós administratiu s'ha d'interposar davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació d'aquesta resolució.  
Tot això, sense perjudici que les persones interessades puguen exercitar qualsevol altra via que estimen oportuna.  
  
València, 16 de juny de 2023.- La directora general d'Innovació Educativa i Ordenació (p. d. R. de 13.04.2022, del conseller d'Educació, Cultura i Esport): Reis Gallego Perales.